Man dood toe trein bakkie trefDie wrak van die Ford Ranger. (Foto: Verskaf) ’n Man (45) van Bloemfontein is Sondagmiddag dood toe ’n aankomende lokomotief sy bakkie op ’n spoorwegoorgang naby die stad getref het. Die voorval het omstreeks 15:10 by die Marius-spooroorgang op Ferreira plaasgevind. Brig. Motantsi Makhele, woordvoerder van die polisie, sê die drywer van die lokomotief was met goedere van Springfontein na Bloemfontein onderweg toe hy ’n wit Ford Ranger die spooroorgang van die regterkant teen ’n hoë spoed sien nader het. Volgens Makhele het die drywer van die lokomotief getoet om die bestuurder van die bakkie te waarsku dat hy ŉ oorgang nader. Die bakkie het egter nie by die oorgang gestop nie en die lokomotief het die voertuig aan die linkerkant getref en sowat 50 meter verder gesleep. Die bestuurder van die bakkie is op slag dood. Jaco Kaalsen, paramedikus by Med24/7 in Bloemfontein, sê paramedici het met hul aankoms op die toneel die bakkie langs die treinspoor aangetref. Die lokomotief het nie ver daarvandaan tot stilstand gekom nie. Die plaaslike brandweer en reddingsdienste moes meganiese toerusting gebruik om die bestuurder van die bakkie uit die wrak te bevry voordat die toneel aan die polisie oorgegee is vir verdere ondersoek. Makhele sê ’n saak van strafbare manslag word ondersoek.